
Preču un pakalpojumu loteriju likums
1. pants. 1. pants. Likumā lietotie termini
· Likumā ir lietoti šādi termini:
·  
· 1) preču loterija – process, kurā loterijas dalībnieki piedalās, veicot loterijas organizēšanas noteikumos noteiktā termiņā preču pirkumu, nemaksājot dalības maksu, un laimestam pilnībā vai daļēji ir gadījuma raksturs;
· 2) pakalpojumu loterija – process, kurā loterijas dalībnieki piedalās, noslēdzot loterijas organizēšanas noteikumos noteiktā termiņā pakalpojuma līgumu, nemaksājot dalības maksu, un laimestam pilnībā vai daļēji ir gadījuma raksturs;
· 3) loterijas dalībnieks – fiziska persona, kura loterijas organizēšanas noteikumos noteiktā termiņā pērk preci vai noslēdz pakalpojuma līgumu un veic loterijas organizēšanas noteikumos paredzētās darbības, lai pretendētu uz laimesta iegūšanu;
· 4) loterijas organizētājs – Latvijas Republikā reģistrēta komercsabiedrība, kurai preču ražotājs, izplatītājs, pārdevējs vai pakalpojumu sniedzējs, pamatojoties uz savstarpēju vienošanos, ir deleģējis tiesības organizēt preču vai pakalpojumu loteriju vai Latvijas Republikā reģistrēta komercsabiedrība, kas ir preces ražotājs, izplatītājs, pārdevējs vai pakalpojumu sniedzējs un organizē preču vai pakalpojumu loteriju;
· 5) loterijas norises sākums – datums, ar kuru personas var sākt iegādāties preces vai saņemt pakalpojumus un veikt loterijas organizēšanas noteikumos paredzētās darbības, lai pretendētu uz laimesta iegūšanu;
· 6) loterijas norises beigas – datums, kas ir pēdējā diena, kad personas var iegādāties preces vai saņemt pakalpojumus un veikt loterijas organizēšanas noteikumos paredzētās darbības, lai pretendētu uz laimesta iegūšanu;
· 7) laimests – nauda, lieta vai pakalpojums, ko preču vai pakalpojumu loterijā iegūst persona atbilstoši loterijas organizēšanas noteikumiem;
· 8) laimestu fonds – vienas preču vai pakalpojumu loterijas ietvaros piedāvāto laimestu kopums, kura kopējo vērtību izsaka euro, ieskaitot pievienotās vērtības nodokli.
2. pants. Likuma mērķis
· Šā likuma mērķis ir noteikt vienotas prasības preču un pakalpojumu loteriju organizēšanai un uzraudzībai, vienlaikus nodrošinot sabiedrības interešu aizsardzību.
·  
3. pants. Paziņojums par loterijas organizēšanu
· (1) Lai organizētu preču vai pakalpojumu loteriju, loterijas organizētājs, izmantojot Valsts ieņēmumu dienesta (turpmāk – Dienests) elektroniskās deklarēšanās sistēmu, vismaz desmit darbdienas pirms loterijas norises sākuma iesniedz Dienestam paziņojumu par loterijas organizēšanu.
· (2) Paziņojumā norāda:
· 1) loterijas organizētāja nosaukumu, reģistrācijas numuru un juridisko adresi. Ja loterijas organizētājs uz savstarpējas vienošanās pamata organizē loteriju citas Latvijas Republikā reģistrētas komercsabiedrības, kas ir preces ražotājs, izplatītājs, pārdevējs vai pakalpojumu sniedzējs, vārdā, papildus norāda šīs komercsabiedrības nosaukumu, reģistrācijas numuru un juridisko adresi;
· 2) loterijas organizētāja norādītās kontaktpersonas vārdu, uzvārdu, tālruņa numuru un elektroniskā pasta adresi;
·  
· 3) preču vai pakalpojumu loterijas nosaukumu, ja tāds ir;
· 4) laimestu fondu;
· 5) loterijas norises sākumu un loterijas norises beigas;
· 6) vietu vai informācijas avotu, kur būs pieejami preču vai pakalpojumu loterijas organizēšanas noteikumi;
· 7) saskaņā ar šā likuma 8. pantu un 9. pantu aprēķināto valsts nodevas apmēru euro un tās samaksas datumu.
· (3) Paziņojumam pievieno loterijas organizēšanas noteikumus.
·  
· (4) Loterijas organizētājs ir atbildīgs par paziņojumā un loterijas organizēšanas noteikumos norādīto ziņu patiesumu un loterijas organizēšanas atbilstību šā likuma prasībām.
· (5) Pēc paziņojuma iesniegšanas loterijas organizētājs nav tiesīgs mainīt paziņojumā norādīto laimestu fondu, laimestu veidu vai skaitu, loterijas dalības nosacījumus vai paziņojumam pievienotos loterijas organizēšanas noteikumus, izņemot šā panta sestajā daļā noteiktajā gadījumā.
· (6) Dienests trīs darbdienu laikā pēc paziņojuma saņemšanas pārbauda, vai tajā ir norādīta šajā likumā noteiktā informācija un tam ir pievienoti loterijas organizēšanas noteikumi. Ja Dienests konstatē trūkumus, tas minētajā termiņā par tiem informē loterijas organizētāju un nosaka trūkumu novēršanas termiņu, kas nepārsniedz divas darbdienas no dienas, kad loterijas organizētājam paziņots par konstatētajiem trūkumiem.
· (7) Dienests vienas darbdienas laikā pēc trūkumu novēršanai noteiktā termiņa beigām izvērtē, vai trūkumi ir novērsti pilnībā. Ja Dienests konstatē, ka trūkumi Dienesta noteiktajā termiņā nav novērsti pilnībā, tas pieņem lēmumu par attiecīgās loterijas organizēšanas aizliegšanu un paziņo to loterijas organizētājam.
· (8) Loterijas organizētājs ir tiesīgs uzsākt loteriju paziņojumā norādītajā datumā, bet ne agrāk kā pēc desmit darbdienām no paziņojuma iesniegšanas, ja Dienests šajā termiņā nav paziņojis lēmumu par attiecīgās loterijas organizēšanas aizliegšanu.
·  
· (9) Šā panta septītajā daļā minētais lēmums ir izpildāms ar tā spēkā stāšanos. Lēmuma apstrīdēšana vai pārsūdzēšana neaptur tā darbību.
·  
4. pants. Preču vai pakalpojumu loterijas organizēšanas noteikumi
 
· (1) Loterijas organizētājs izstrādā preču vai pakalpojumu loterijas organizēšanas noteikumus un nodrošina to brīvu pieejamību loterijas norises laikā tādā veidā, kas atbilst loterijas organizēšanas veidam, tai skaitā tīmekļvietnē, publikācijā vai mobilajā lietotnē.
· (2) Preču vai pakalpojumu loterijas organizēšanas noteikumi ietver vismaz šādu informāciju:
· 1) loterijas organizētāja nosaukumu, reģistrācijas numuru un juridisko adresi;
·  
· 2) preču vai pakalpojumu loterijas norises vietu;
· 3) loterijas norises sākumu un loterijas norises beigas;
· 4) laimestu fondu, tai skaitā laimestu nosaukumu, skaitu, sadalījumu pa laimestu grupām, ja tādas ir, un vērtību euro;
· 5) preču vai pakalpojumu daudzumu, kuru piedāvā preču vai pakalpojumu loterijas ietvaros, vai informāciju par katra loterijas dalībnieka aptuvenajām izredzēm laimēt;
· 6) preču vai pakalpojumu loterijas norises kārtību un piedalīšanās nosacījumus;
· 7) preču vai pakalpojumu loterijā laimējušo personu noteikšanas kārtību, vietu, datumu un laiku;
· 8) preču vai pakalpojumu loterijā laimējušo personu paziņošanas un publicēšanas kārtību, vietu un datumu;
· 9) kārtību, kādā notiek pieteikšanās uz laimestu un kādā to izsniedz, kā arī laimesta saņemšanas papildu izmaksas, ja tādas ir;
· 10) termiņu, līdz kuram loterijas dalībnieki var pieteikties uz laimestu un to saņemt;
· 11) kārtību un termiņu, kādā iesniedz un izskata pretenzijas;
· 12) informāciju par loterijai piemērojamiem dalības ierobežojumiem.
5. pants. Kontrole un uzraudzība
· (1) Uzraudzību un kontroli pār šā likuma prasību ievērošanu veic Dienests.
· (2) Dienests ir tiesīgs:
· 1) pieprasīt no loterijas organizētāja dokumentus un informāciju, kas nepieciešama šā likuma prasību ievērošanas pārbaudei;
· 2) pieprasīt dokumentus, kas apliecina laimestu fonda vērtību un valsts nodevas aprēķinu;
· 3) pārbaudīt valsts nodevas aprēķina un samaksas atbilstību;
·  
· 4) veikt izlases veida vai uz risku izvērtējumu balstītas pārbaudes par šā likuma prasību ievērošanu preču vai pakalpojumu loterijas norises laikā vai pēc tās beigām;
·  
· 5) pieprasīt loterijas organizētājam novērst konstatētās neatbilstības šā likuma prasībām vai izbeigt prettiesisku rīcību, nosakot termiņu to novēršanai.
· (3) Loterijas organizētājam ir pienākums Dienesta noteiktajā termiņā sniegt pieprasīto informāciju, iesniegt pieprasītos dokumentus un novērst Dienesta konstatētās nepilnības šā likuma prasībām.
· (4) Dienests veic statistiskās informācijas apkopošanu par preču un pakalpojumu loterijām.
6. pants. Paziņoto loteriju saraksts
 
· Dienests savā oficiālajā tīmekļvietnē publicē un uztur sarakstu ar tam paziņotajām preču un pakalpojumu loterijām. Sarakstā par katru preču vai pakalpojumu loteriju norāda:
·  
· 1) loterijas organizētāja nosaukumu un reģistrācijas numuru;
· 2) preču vai pakalpojumu loterijas nosaukumu, ja tāds ir;
· 3) loterijas norises sākumu un loterijas norises beigas.
·  
7. pants. Loterijas organizēšanas ierobežojumi
 
· (1) Preču vai pakalpojumu loterijas norises laiks nedrīkst būt ilgāks par sešiem mēnešiem.
· (2) Loterijas organizētājam ir aizliegts pieprasīt loterijas dalībniekiem veikt dalības maksu par dalību preču vai pakalpojumu loterijā. Ja preču vai pakalpojumu loterijas dalībnieka reģistrēšanos loterijā nodrošina, izmantojot tālruni, loterijas organizētājs nodrošina, ka par dalībnieka reģistrāciju nepiemēro paaugstinātu tarifu vai nenosaka papildpakalpojuma tarifu.
· (3) Aizliegts organizēt preču vai pakalpojumu loteriju, kurā var piedalīties, spēlējot azartspēles vai iegādājoties alkoholiskos dzērienus, tabakas izstrādājumus, augu smēķēšanas produktus, elektroniskās smēķēšanas ierīces un to uzpildes tvertnes, tabakas aizstājējproduktus, zāles vai enerģijas dzērienus. Aizliegums attiecas arī uz dalību loterijā, iegādājoties citas preces vai pakalpojumus, ja šāda dalība ir pretrunā citos normatīvajos aktos noteiktajiem attiecīgo preču vai pakalpojumu aprites, piedāvāšanas, izplatīšanas vai izmantošanas aizliegumiem vai ierobežojumiem.
· (4) Aizliegts preču vai pakalpojumu loterijā kā laimestus piedāvāt vai piešķirt šā panta trešajā daļā minētās preces, pakalpojumus vai iespēju piedalīties azartspēlēs.
· (5) Preces iepakojumā nedrīkst atrasties naudaszīmes un loterijā paredzētie laimesti. Preces iepakojumā var atrasties kupons vai cita informatīva norāde par laimesta iegūšanu, kas dod tiesības saņemt loterijā paredzēto laimestu atbilstoši loterijas organizēšanas noteikumiem.
8. pants. Laimestu fonda vērtības noteikšana
 
· Laimestu fonda vērtību nosaka, summējot visu loterijā piedāvāto laimestu vērtību euro, ieskaitot pievienotās vērtības nodokli. Ja loterijas organizētājs pats ražo laimestu fondā iekļautās lietas, šo lietu vērtību nosaka, to pašizmaksai pieskaitot pievienotās vērtības nodokli.
·  
9. pants. Valsts nodeva par loterijas organizēšanu
· (1) Loterijas organizētājs valsts nodevu samaksā pirms paziņojuma par preču vai pakalpojumu loterijas organizēšanu iesniegšanas Dienestam.
· (2) Valsts nodevas apmērs ir 25 procenti no loterijas laimestu fonda.
· (3) Preču vai pakalpojumu loteriju organizēšanas valsts nodevu ieskaita valsts pamatbudžetā.
10. pants. Administratīvā atbildība par preču un pakalpojumu loterijas organizēšanas noteikumu grozīšanu, neievērošanu un aizliegtu laimestu piedāvāšanu vai izsniegšanu
· Par preču vai pakalpojumu loterijas organizēšanas noteikumu grozīšanu pēc to paziņošanas Dienestam, izņemot šo noteikumu precizēšanu pēc Dienesta pieprasījuma paziņojuma pārbaudes laikā, par loterijas organizēšanu, neievērojot Dienestam paziņotos noteikumus, vai par šajā likumā aizliegtu preču vai pakalpojumu piedāvāšanu vai izsniegšanu kā preču vai pakalpojumu loterijas laimestu, piemēro naudas sodu juridiskajai personai līdz simt četrdesmit naudas soda vienībām.
11. pants. Administratīvā atbildība par preču vai pakalpojumu loterijas organizēšanas noteikumu neievērošanu
· Par preču vai pakalpojumu loterijas organizēšanu, ja pirms loterijas norises sākuma Dienestam nav iesniegts šajā likumā noteiktais paziņojums par preču vai pakalpojumu loterijas organizēšanu, piemēro naudas sodu fiziskajai vai juridiskajai personai līdz divsimt astoņdesmit naudas soda vienībām.
·  
12. pants. Kompetence administratīvo pārkāpumu procesā
 
· Administratīvā pārkāpuma procesu par šā likuma 10. pantā un 11. pantā minētajiem pārkāpumiem veic Dienests.
·  
Pārejas noteikumi
· 1. Ar šā likuma spēkā stāšanos spēku zaudē likums "Preču un pakalpojumu loteriju likums" (Latvijas Republikas Saeimas un Ministru kabineta ziņotājs, 2003, 101., 161., nr.; 2005, 205. nr.; Latvijas Vēstnesis, 2013, 188. nr.; 2016, 241. nr.; 2019, 224. nr.; 2025, 244. nr.).
· 2. Līdz 2027. gada 1. aprīlim Valsts ieņēmumu dienesta izsniegtās preču un pakalpojumu loteriju atļaujas ir spēkā līdz attiecīgajā atļaujā norādītā derīguma termiņa beigām.
· 3. Loterijas, par kurām līdz šā likuma spēkā stāšanās dienai ir iesniegti dokumenti loterijas atļaujas saņemšanai, bet par kurām nav pieņemts lēmums, pēc 2027. gada 1. aprīļa organizē, ievērojot šā likuma prasības.
Likums stājas spēkā 2027. gada 1. aprīlī.

